Ballastgreinkjempe

Ballastgreinkjempe (Plantago afra) er en ettårig urt i kjempefamilien.

Den blir 15–50 cm høy og har en opprett eller oppstigende stengel. Planten skiller seg fra slektningen greinkjempe (P. indica) ved at den har kjertelhår og er klebrig å ta på. Bladene sitter motsatt og er linjeformede, 1,5–6 cm lange og 1–5 mm brede. Blomsterstanden er et lite aks som sitter i de øverste bladhjørnene på et 1–5 cm langt skaft.

Ballastgreinkjempe vokser i vegkanter, på brakkmark og sammen med gras i garrigue. Arten er naturlig utbredt i middelhavslandene, Madeira, Sahara og videre sørover til Tanzania og østover til Turkmenistan, Afghanistan og Pakistan. Det er usikkert om den er naturlig eller innført på Kanariøyene. Den er funnet forvillet lenger nord i Europa og i Sør-Afrika og Sør-Amerika.

I Norge er ballastgreinkjempe funnet forvillet tre ganger på ballastjord for over hundre år siden og to ganger seinere på andre steder. Alle funnene er gjort i Oslo. Planten er for varmekrevende til å kunne etablere varige bestander i Norge.

De rødbrune frøene brukes til medisinske formål og skal hjelpe mot fordøyelsesproblemer. Planten dyrkes for frøene i Frankrike og Spania. Drogenavnet er Psyllii semen.

Litteratur

Eksterne lenker 

 

Kjempeslekta
Arter formelt beskrevet i 1762
Planter formelt beskrevet av Carl von Linné
Medisinplanter